## Zaključak klasa: 022-03/13-07/156 urbroj: 50301-05/05-13-3 od 1. kolovoza 2013.

### NN 101/2013 (2.8.2013.), Zaključak klasa: 022-03/13-07/156 urbroj: 50301-05/05-13-3 od 1. kolovoza 2013.

VLADA REPUBLIKE HRVATSKE

2280

Na temelju članka 31. stavka 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 1. kolovoza 2013. godine donijela

ZAKLJUČAK

1. Imajući u vidu Strategiju upravljanja vodama (»Narodne novine«, broj 91/2008) u dijelu korištenja voda i potreba vodnog gospodarstva te Strategiju energetskog razvoja Republike Hrvatske (»Narodne novine«, broj 130/2009) u dijelu ispunjavanja ciljeva o udjelu obnovljivih izvora energije u bruto neposrednoj potrošnji energije Republike Hrvatske, utvrđuje se način pripreme Programa zaštite, uređenja i korištenja rijeke Save i zaobalja od granice s Republikom Slovenijom do Siska (u daljnjem tekstu: Program), s ciljem:

– zaštite života i zdravlja ljudi, njihove imovine, vodnih i o vodi ovisnih ekosustava od poplava, zaštite rijeke Save i pritoka od štetnih utjecaja i onečišćujućih tvari, poboljšanja stanja površinskih i podzemnih voda, unaprjeđenja postojećih i razvoja novih vodocrpilišta, sustava odvodnje i pročišćavanja otpadnih voda, stvaranjem boljih uvjeta za život i razvoj gospodarstva u prostornom obuhvatu rijeke Save i zaobalja od granice s Republikom Slovenijom do Siska,

– proizvodnje električne energije iz obnovljivih izvora energije,

– uređenja zaobalja i stvaranja uvjeta za bolje korištenje i održivo upravljanje prirodnim i drugim resursima na prostoru uz rijeku Savu,

– održivog razvoja uz poboljšanje životnih uvjeta izgradnjom predviđenih infrastrukturnih i drugih projekata (mostova, prometnica, vodnih putova i dr.) vodeći računa o prihvatljivosti istih za okoliš,

– stvaranja uvjeta za povećanje poljoprivredne proizvodnje uz stabilnije i konkurentnije uvjete,

– stvaranja uvjeta za razvoj turizma, sporta i rekreacije,

– stvaranja uvjeta za unaprjeđenje i razvoj unutarnje plovidbe,

– jačanje kapaciteta za prijenos iskustava i znanja u upravljanju složenim višenamjenskim projektima s mogućnošću njihova korištenja kao izvoznog proizvoda.

2. Za organizaciju, vođenje i upravljanje izradom Programa iz točke 1. ovoga Zaključka određuju se:

a) HEP – Razvoj višenamjenskih nekretninskih projekata d.o.o. (u daljnjem tekstu: voditelj Programa), za osiguranje izvora financiranja i koordinaciju svih aktivnosti i dionika kako nacionalne tako i prekogranične razine s ciljem ostvarenja uspješne provedbe Programa iz točke 1. ovoga Zaključka.

b) Ministarstvo gospodarstva, Ministarstvo vanjskih i europskih poslova, Ministarstvo regionalnog razvoja i fondova Europske unije, Ministarstvo zaštite okoliša i prirode, Ministarstvo poljoprivrede, Ministarstvo graditeljstva i prostornoga uređenja, Ministarstvo pomorstva, prometa i infrastrukture, Centar za praćenje poslovanja energetskog sektora i investicija, Zagrebačka županija, Grad Zagreb, Sisačko-moslavačka županija, HEP d.d. i Hrvatske vode, da u okviru svojih nadležnosti osiguraju pripremu izrade Programa na način da imenuju svoje predstavnike u Vijeće Programa.

c) Voditelj Programa predlaže Vijeću Programa iz podtočke b) ove točke članove Stručnog savjeta Programa iz redova stručnjaka različitih područja, te predstavnika stručnih udruga s ciljem praćenja i davanja smjernica za izradu Programa.

3. Voditelj Programa dužan je pripremiti sporazum o zajedničkoj suradnji na pripremi Programa koji će definirati suradnju nadležnih tijela iz točke 2. podtočaka a) i b) ovoga Zaključka na razvojnim i sadržajnim aktivnostima Programa, odnosno odrediti prava i obveze nadležnih tijela iz točke 2. podtočaka a) i b) ovoga Zaključka.

4. Voditelj Programa dužan je izraditi studiju izvodljivosti, stratešku studiju utjecaja na okoliš, te idejno rješenje u roku 24 mjeseca od donošenja ovoga Zaključka na temelju kojih će se donijeti Program.

5. Nakon donošenja sporazuma o zajedničkoj suradnji iz točke 3. ovoga Zaključka, voditelj Programa je dužan pripremiti ugovor o zajedničkom financiranju, sukladno odobrenim planovima aktivnosti za pojedinu fazu Programa ili pojedinu sastavnicu Programa.

6. Voditelj Programa dužan je svakih šest mjeseci od donošenja ovoga Zaključka dostaviti Ministarstvu gospodarstva i Centru za praćenje poslovanja energetskog sektora i investicija izvješće o rezultatima pripreme Programa.

7. Ovaj Zaključak objavit će se u »Narodnim novinama«.

Klasa: 022-03/13-07/156

Urbroj: 50301-05/05-13-3

Zagreb, 1. kolovoza 2013.

Predsjednik

Zoran Milanović, v. r.

Ostalo, NN 101/2013-2280